b"\n_START_ARTICLE_\nPlautus\n_START_PARAGRAPH_\nTitus Maccius Plautus, oftest blot ben\xc3\xa6vnt Plautus, f\xc3\xb8dt omkring 254 f.Kr. i Sarsina, Umbrien, d\xc3\xb8d omkring 184 f.Kr. (sandsynligvis i Rom), var en romersk komedieforfatter, hvis komedier forblev popul\xc3\xa6re i flere hundrede \xc3\xa5r efter sin d\xc3\xb8d. _NEWLINE_Plautus' komedier er blandt de tidligste intakte v\xc3\xa6rker i den latinske litteratur og er hovedkilden til det s\xc3\xa5kaldte arkaiske latin. Han menes at have skrevet 130 stykker, hvoraf de 20 er bevarede, bl.a. Den stortalende soldat, Den gerrige og Sp\xc3\xb8gelseshuset. _NEWLINE_Plautus var en af de tidligste pionerer inden for musikteater. Hans genre kaldes ny komedie, og stykkerne er skrevet i en gr\xc3\xa6sk kontekst. Det er psykologiske intrigekomedier, karakterstykker, hvor personerne ofte st\xc3\xa5r i mods\xc3\xa6tningsforhold til hinanden. Det er ofte bearbejdede udgaver af gr\xc3\xa6ske originalstykker, nu tabte i deres gr\xc3\xa6ske form, hvor Plautus bl.a. har tilf\xc3\xb8jet mere humor til stykkerne. _NEWLINE_Flere senere europ\xc3\xa6iske komediedigtere, bl.a. Moli\xc3\xa8re og Ludvig Holberg, lod sig inspirere af Plautus, og nogle omskrev hans stykker. F.eks. reviderede Moli\xc3\xa8re Plautus' stykke Amphitryon."